b'\n_START_ARTICLE_\nOdin Emil Henrikssen\n_START_SECTION_\nLiv\n_START_PARAGRAPH_\nHan var s\xc3\xb8nn av overtollbetjent Nils Henrichsen og Sophie Hylleborg Hoff, som var dansk. I 1864 ble han gift med Marie B\xc3\xb8gh (1838\xe2\x80\x931912), et barnebarn av Lyder Sagen. Han var far til redakt\xc3\xb8ren Finn B\xc3\xb8gh Henrikssen og diplomaten Leif B\xc3\xb8gh._NEWLINE_I 1856 ble han ansatt i Christiania Kreditkasse under F. H. Fr\xc3\xb8lich. Senere dro han til utlandet (K\xc3\xb8benhavn, Hamburg, Amsterdam og London). I 1865 ble han leder for Kreditkassens filial i Bergen, hvor han ble v\xc3\xa6rende til 1906. I 1876 ble filialen skilt ut som en egen bank under navnet Bergens Kreditbank. Som banksjef i Bergen arbeidet han for \xc3\xa5 gj\xc3\xb8re de bergenske kj\xc3\xb8pmennene uavhengige av bankene i Hamburg. Han gikk ogs\xc3\xa5 inn for at de bergenske skipsrederne skulle g\xc3\xa5 over fra seilskip til dampskip, og han var en forkjemper for \xc3\xa5 etablere industri p\xc3\xa5 Vestlandet._NEWLINE_Henrikssen interesserte seg for kunst og vitenskap, s\xc3\xa6rlig stats\xc3\xb8konomi og historie. Han ble flere ganger tilbudt stillingen som norsk finansminister, men avslo. Som ung var han kjent med Bj\xc3\xb8rnstjerne Bj\xc3\xb8rnson, Jonas Lie og Ernst Sars. I Bergen var han med p\xc3\xa5 gjenreisningen av Den Nationale Scene, deltok i restaureringen av H\xc3\xa5konshallen og ved etableringen av Ole Bull-fondet. Politisk holdt han med Venstre og holdt et \xc3\xa5pent hjem for unge radikalere i Bergen.'